**Bakgrunn og begrunnelse for SØRGEGUDSTJENESTE**

Gudstjeneste ved katastrofer

© Verbum 1994

**1 Gudstjenestens benevnelse og bruk**

a. Ordningen Sørgegudstjeneste kan brukes kort tid etter en katastrofe eller stor ulykke med

tap av menneskeliv.

Gudstjenester som tillyses i slike tilfeller, kan med fordel benevnes "sørgegudstjeneste", med

en spesifikasjon av den konkrete anledning.

Benevnelsen "minnegudstjeneste" bør ikke brukes her. En gudstjeneste som holdes

umiddelbart etter en stor ulykke, må ha et annet preg og innhold enn en gudstjeneste som

markerer minnet om personer eller begivenheter fra fortiden. Det er også viktig ikke å

foregripe forestående gravferdshandlinger.

Mens gravferden naturlig forkynner både dødens alvor og troens trøst og håp, skal en

gudstjeneste straks etter en ulykke først og fremst gi uttrykk for smerten og klagen for Guds

ansikt, og bidra til å åpne for den sorg som de berørte vil leve i over lang tid.

b. Deler av ordningen kan også brukes ved naturkatastrofer og akutte krisesituasjoner av

regional eller global karakter. Gudstjenester som tillyses ved en slik anledning, kan benevnes

"Forbønnsgudstjeneste for ...".

Tilpasninger i den foreliggende gudstjenesteordning foretas ut fra den aktuelle foranledning.

Dersom ordningen brukes i forbindelse med en krisesituasjon av regional eller global

karakter, må forbønnen formes ut fra anledningen. Den vil da fortrinnsvis være en bønn om at

Gud må avhjelpe, eventuelt avverge, en stor nød.

**2 Gudstjenestens sted**

a. Ved store ulykker som rammer personer bosatt forskjellige steder, holdes gudstjenesten for

de nærmeste pårørende og andre berørte i den kirke som naturlig peker seg ut for anledningen,

så som kirken i nærheten av ulykkesstedet eller på stedet der de fleste berørte bor.

I tillegg kan det holdes gudstjenester i lokalmenigheter der dette er aktuelt.

Erfaringsmessig kan antallet personer som på en eller annen måte er berørt av en større

ulykke, langt overskride det antall som får plass ved en enkelt gudstjeneste. Også av den

grunn kan det være behov for et desentralisert gudstjenestetilbud ved en slik anledning.

På grunn av den samlende funksjon den førstnevnte hovedgudstjenesten gjerne har i folket, bl.

a. som følge av medieoppmerksomheten, er det naturlig å unngå at andre gudstjenester faller

sammen med denne i tid. Om kvelden dagen etter vil kunne være et naturlig tidspunkt for

slike lokale gudstjenester.

b. Når gudstjeneste holdes et annet sted enn på ulykkesstedet, vil det ofte være ønskelig med

en etterfølgende høytidelighet på ulykkesstedet, eller så nær dette som mulig, før det er gått

for lang tid.

c. I forbindelse med alvorlige krisesituasjoner for landet eller verden er alle kirker aktuelle

som gudstjenestested. I prestegjeld med flere kirker kan det i en slik situasjon være riktig å

samle flest mulig i hovedkirken.

**3 Gudstjenestens formål og karakter**

Formålet med en gudstjeneste av denne type er at mennesker som nylig har hatt opprivende

opplevelser, eller som ser seg selv i en kollektiv krisesituasjon, skal kunne samles i et

fellesskap og møte Gud i sin nød og fortvilelse.

Sørgegudstjenesten utformes først og fremst med tanke på dem som er mest direkte berørt av

det som er skjedd. Gudstjenesten må generelt sett utformes slik at den oppleves som hjelp og

støtte, og formidler kristen omsorg og fellesskap i smerten.

Gudstjenesten skal møte de ulike behov i en slik situasjon, både gjennom liturgiens ord og

handlinger og når det gjelder "å tale uten ord".

Det må også tas hensyn til forskjellige menneskelige reaksjoner, siden de som deltar i

gudstjenesten, vil være i ulike faser av sorgprosessen. Noen vil befinne seg i en sjokkfase og

derfor ha vanskelig for å ta til seg de ord som blir sagt. Andre vil være i en reaksjonsfase hvor

gråt, angst og fortvilelse vil være det mest fremtredende.

Etter gudstjenesten bør prester og diakoner bli igjen en stund i kirkerommet på lett synlige

steder, slik at de kan kontaktes for samtale av dem som ønsker det. Det er derfor ikke ønskelig

med noen utgangsprosesjon under postludiet.

**4 Klage i kristen gudstjeneste**

Klagen har hatt en begrenset plass i kirkens liturgiske liv, mens den utgjorde en betydelig

strømning både i det kultiske liv og den personlige fromhet i den gamle pakt.

Noe av klagemomentet har vært ivaretatt i den kristne kirke gjennom bruken av de

gammeltestamentlige salmer i klostrenes tidebønner. Liturgisk tenkning om

menighetsgudstjenesten i vårt århundre har imidlertid først og fremst vært utviklet med ansats

i den eukaristiske takk og lovsang.

I ulike sammenhenger de senere årene har det likevel vært tatt til orde for at kirkens

gudstjenesteliv må gi større rom for dyptfølt sorg, smerte og protest. Både ved store ulykker

de senere årene, og ansikt til ansikt med kriser som overgår det vi mennesker synes å kunne

mestre, har kirker vært tatt i bruk for å bære situasjonen fram for Gud. Det liturgiske

utgangspunkt er at det er mulig å tre fram for Gud i bønn med alle ting, også den dypeste

fortvilelse.

En gudstjeneste etter en katastrofe bør ikke forutsette at en personlig tilegnet forståelse av det

kristne håp er den felles basis. Det er nødsituasjonen som knytter de tilstedeværende sammen.

Og det er kirkens oppgave å la denne felles opplevelse komme til uttrykk for Guds ansikt så

oppriktig som mulig.

Samfunnet trenger klagesteder og klageritualer. Kirken har i den senere tid vist seg å kunne

fylle dette behovet, og det ofte på tvers av kulturelle og livssynsmessige grenser. Selv om

mange har stått fjernt fra kirkens forkynnelse og øvrige liv, har det å bære sin nød fram i det

kirkelige rom hatt dyp mening. Mye tyder også på at det å ta det menneskelige på alvor i

tillegg har åpnet for ny forståelse for dybdene i den kristne gudstro.

Kirken har ved slike anledninger et spesielt ansvar i forholdet til dem som til vanlig står noe

på avstand fra kirke- og gudstjenesteliv. Det er vesentlig å bruke språk og uttrykksformer som

kan skape nærhet og gjenkjennelse i forholdet til kirken.

**5 Klagebønnen**

Det er vesentlig i en gudstjeneste av denne karakter at det å klage og sørge ikke bare omtales

fra alter og prekestol, men faktisk skjer i de liturgiske ledd og handlinger.

I ordningen inngår en klagebønn i gudstjenestens første del, fremført ved liturgen, knelende

på midten av alterringen. Denne liturgiske posisjon uttrykker på en særskilt måte alvor og

inderlighet i møte med Gud.

Klagebønnen er oppført med ulike alternativ. Det er viktig å velge det alternativ som er mest

velegnet i den aktuelle situasjon. (For alternative gammeltestamentlige bønner, se under punkt

7.)

Fremføring av klagebønnen på dette stedet i gudstjenesten bør ikke skje i form av korsang.

Derimot er det verdifullt om et eventuelt kor på andre steder i gudstjenesten fremfører musikk

som innholdsmessig er i tråd med klage- og bønnemotivet.

**6 Sorgsymboler og lystenning**

Med sorgsymboler menes her gjenstander (f. eks. blomsterkors eller hjerter) som plasseres i

kordøren, og som fremtrer som identifikasjonsmerker i fraværet av de forulykkede.

Sorgsymboler tilsvarer antallet forulykkede og savnede når nøyaktig oversikt foreligger. De

kan tas med til hjemmet etter gudstjenesten, og om ønskelig føres tilbake til kirke eller kapell

i forbindelse med gravferd eller minnegudstjeneste. De pårørende kan eventuelt holde

symbolet ved like (gjennom utskifting av visnede blomster) fram til gravferden.

I vurderingen av hvilke sorgsymboler som egner seg, er det viktig å ta hensyn til de ulike

livssyn og religioner de forulykkede og deres pårørende representerer.

Levende lys kan tennes av noen pårørende. Barn eller ungdom kan være med blant disse.

Lys bør ikke brukes som sorgsymboler. Lys som er tent i kirken, peker først og fremst på

Ham som er verdens lys. Disse lysene bør brenne så lenge det er mennesker til stede.

Der kirken har en lysglobe eller en annen plass for bønnelys, kan de muligheter dette

innebærer, også tas i bruk før og/eller etter sørgegudstjenesten.

**7 Tekster og forkynnelse**

Gudstjenesten skal så langt som mulig formidle ord og tanker som kan gjenkjennes av de

berørte. Den skal tolke situasjonen konkret, enkelt og personlig, slik at de tilstedeværende kan

gi en mest mulig umiddelbar tilslutning til det som blir sagt og gjort.

Teksten som velges til prekentekst, må være kort og samle tankene om et lett forståelig motiv.

Forkynnelsen må forholde seg til sjokket og uvirkeligheten. Samtidig skal den la situasjonen

som helhet, med all dens gru, hvile i Guds dype, uransakelige nåde og makt, og åpne opp for

den trøst Gud kan gi. Forkynnelsen kan med fordel si noe om bønnen som åpen tale med Gud.

Den bør imidlertid også erkjenne hvor vanskelig det kan være å be.

Det er avgjørende viktig at tekster og taler fremføres tydelig, og med de nødvendige pauser,

fordi konsentrasjonsevnen for mange er redusert i sjokktilstanden.

Av gammeltestamentlige tekster som forkynnelsen kan knytte an til, skal nevnes:

Herre, hør mine ord,

gi akt på mitt sukk!

Lytt til mitt rop om hjelp,

min konge og min Gud!

Herre, jeg ber til deg.

*Sal 5, 2-3*

Vær meg nådig, Herre,

for jeg er kraftløs.

Leg meg, Herre

jeg er rystet i mitt indre.

Min sjel er grepet av redsel.

Herre - hvor lenge?

Herre, vend deg hit

og fri meg ut,

frels meg i din miskunn!

*Sal 6, 3-5*

Jeg er trett av å sukke,

med tårer væter jeg mitt leie,

jeg gråter hver natt så sengen blir våt.

Mitt øye er sløvet av bitter sorg

og svekket av all den motstand jeg møter.

*Sal 6, 7-8*

Hvorfor er du så langt borte, Herre,

hvorfor skjuler du deg i trengselstider?

Gud, løft din hånd,

glem ikke de hjelpeløse!

Du ser jo både møye og sorg,

du ser det alt

og tar det i din hånd.

Den vergeløse kan overgi seg til deg,

for du er den farløses hjelper.

*Sal 10, 1. 12 b. 14*

På den onde dagen gjemmer han meg i sin hytte.

Han skjuler meg i sitt skjermende telt

og tar meg opp på klippen.

Herre, lær meg dine veier,

og før meg på den rette sti.

Jeg er viss på at jeg skal få se Herrens godhet

her i de levendes land.

Vent på Herren,

vær frimodig og sterk!

Ja, vent på Herren!

*Sal 27, 5. 11 a. 13-14*

Hør meg, Herre, når jeg roper,

vær meg nådig og svar meg!

Jeg minnes at du har sagt:

"Dere skal søke mitt åsyn!"

Herre, nå søker jeg ditt åsyn.

Skjul ikke ditt ansikt for meg!

Slipp meg ikke og forlat meg ikke,

du Gud som er min frelser.

*Sal 27, 7-9*

Herre, jeg roper til deg, min klippe.

Vend deg ikke taus ifra meg!

Hør min inderlige bønn

når jeg roper til deg om hjelp,

når jeg løfter mine hender

mot Det aller helligste i ditt tempel.

*Fra Sal 28*

Hvorfor skjuler du ditt ansikt,

hvorfor glemmer du vår nød og vår trengsel?

Vår sjel er bøyd i støvet,

vår kropp ligger trykket til jorden.

Reis deg og kom oss til hjelp,

fri oss ut for din trofasthets skyld.

*Sal 44, 25-27*

Vær nådig mot meg, Herre,

for jeg roper hele dagen til deg.

Herre, vend øret til min bønn,

lytt til meg når jeg trygler og ber!

Jeg roper til deg på nødens dag,

for du vil bønnhøre meg.

*Sal 86, 3. 6-7*

Herre, du Gud som er min frelser,

om dagen og om natten roper jeg til deg.

La min bønn komme fram for deg,

vend øret til mitt klagerop!

Min sjel er mett av ulykker,

mitt liv er kommet dødsriket nær.

*Sal 88, 2-4*

Herre, hør min bønn,

la mitt rop nå fram til deg!

Skjul ikke ditt ansikt for meg

den dagen jeg er i nød!

Vend ditt øre til meg,

skynd deg og svar når jeg roper!

*Sal 102, 2-3*

**8 Salmer**

I det følgende nevnes et utvalg salmer fra Norsk Salmebok som kan anvendes ved

sørgegudstjenester:

Alltid freidig når du går 416

Be for oss, Herre, i vår nød 452 v. 1, 5

Be for oss, o Krist 450

Bred dina vida vingar 816 v. 1

Du som veien er og livet 663 v. 1-2

Dype, stille, sterke, milde 552

Djupe, stille, sterke, milde 553

Herre, hvor skal vi gå hen 144 v. 1-2, 8

Ikke en spurv til jorden 454

Jeg er i Herrens hender 497

Jesus, du er den himmelveg 419 v. 1, 4, 5

Jesus, som iblant oss står 181

Kvar skal eg vel av 471 v. 1-4

Leid, milde ljos 414

Nærmere deg, min Gud 468 v. 1-2, 5

Når i vår største nød vi ser 239 v. 1-4

O bli hos meg 814 v. 1-3, 5

Å ver hjå meg 815 v. 1-3, 5

Så ta da mine hender 608

Så tak då mine hender 609

Tårnhøye bølger går 475

Velt alle dine veier 460 v. 1-2, 9, 12

Velt all din veg og vande 461 v. 1-2, 9, 12

Vær meg nær, o Gud 389 v. 1-3

Vær sterk, min sjel 476

Vår Gud han er så fast en borg 295 v. 1-2

Vår Gud han er så fast ei borg 296 v. 1-2

Av mulige bibelske salmer kan nevnes:

Bare i håp til Gud 894

Det er godt å være stille 905

Herre, til deg tar jeg min tilflukt 887

**9 Kor**

Når det er hensiktsmessig, kan et kor bidra til de musikalske ledd i gudstjenesten, og fremføre

et musikkstykke på de steder som er anført i ordningen.

Korets plass kan være på orgelgalleriet eller fremme i kirken. I sistnevnte tilfelle er det

avgjørende at koret ikke skjermer for alterpartiet, og at nødvendig direksjon skjer diskret.

Tekster og melodier bør være relativt kjent.

To salmer som har vist seg velegnet som korsang i en gudstjeneste som denne, er "Midt i alt

det meningsløse" og "Nå åpner Savnet sine øde vidder". Salmene er utgitt i heftene Noen må

våke og Det finnes en dyrebar rose.

**10 Liturger**

Den presten som har hatt mest kontakt med de pårørende, bør også ha den mest sentrale plass

i gudstjenesten og (om mulig) holde prekenen. Gudstjenesten bør imidlertid ikke forrettes av

bare én prest. Det er en fordel om flere prester har funksjoner under gudstjenesten.

Der det faller naturlig, kan stedets biskop eller prost medvirke, slik det er antydet i

veiledningen.

En gudstjeneste ved en katastrofe er ikke bare en liturgisk, men også en diakonal handling.

Det er derfor naturlig at en diakon er med blant dem som leder gudstjenesten.

Diakonen kan med fordel ha ansvaret for navneopplesningen når den finner sted i

gudstjenesten, og delta i forbønnen når denne skal ledes av en annen enn liturgen.

Der det er mulig, kan det være godt at minst én av de medvirkende er en kvinne som har vært

engasjert i hjelpearbeidet.

**11 Gudstjenesten og barna**

Det er viktig å ha en realistisk erkjennelse av at også barn er pårørende ved en katastrofe.

Kirkerommet er et sted for barn også i sorgen. Tilbakeholdenhet med å inkludere barna kan

være en måte å beskytte seg selv som voksen mot det smertefulle.

I gudstjenesten blir barna inkludert i et fellesskap. Det kan være godt for pårørende barn selv

å ta del i liturgien, eller oppleve at andre større barn eller ungdom er medvirkende.

Gudstjenesten bør legge forholdene til rette for at barna skal ha størst mulig anledning til å

knytte an til kjent tekst- og musikkstoff.

Farger og papirblokk kan erfaringsmessig være nyttig for mindre barn ved en gudstjeneste av

denne karakter. Det kan videre være aktuelt for barn å ha et lite fotografi av den

omkomne/savnede med til kirken.

For øvrig er det nødvendig at barn har én voksen å støtte seg til spesielt.

Under eventuell foregående samtale med familiene, bør foreldrene bli orientert om det som

her er nevnt om barna, og dessuten forvisses om at kirken aksepterer barnas naturlige

bevegelses-uro.

Familier med barn bør få sitte langt fremme i kirken om de ønsker det.